Karen Smith

Karen Ellen Smith (s. 9. toukokuuta 1965 Red Bank, New Jersey)O'Connor, J. J. & Robertson, E.F.: Karen Ellen Smith MacTutor History of Mathematics archive.  Viitattu 20.12.2016. on yhdysvaltalainen matemaatikko ja professori. Hän toimii matematiikan professorina Michiganin yliopistossa. Syksyllä 2016 hän työskenteli vierailevana professorina Jyväskylän yliopistossa.

Nuoruus ja uran alku
Karen Smith kiinnostui matematiikasta jo lukioaikana. Hänen opettajansa kannusti häntä opinnoissa ja lisäsi hänen innostustaan. Perusopintojen lisäksi Smith suoritti lukiossa syventäviä matematiikan opintoja. Jo tuolloin häntä kiinnosti erityisesti geometria, josta on sittemmin tullut eräs hänen tutkimusalueitaan. Lukion jälkeen Smith aloitti opinnot Princetonin yliopistossa. Princetonissa eräs hänen opettajansa oli professori Charles Fefferman, joka on saanut Fieldsin mitalin tunnustuksena osittaisdifferentiaaliyhtälöitä ja Fourier-analyysiä koskevista tutkimuksistaan.Charles Fefferman 1949– MacTutor History of Mathematics archive.  Viitattu 20.12.2016. Feffermanin ansiosta Smith valitsi ammatikseen uran matematiikan alalla.  

Karen Smith valmistui kandidaatiksi Princetonin yliopistosta 1987.Karen E. Smith named 2016 Noether Lecturer (PDF). pages.uoregon.edu. Association for Woman in Mathematics. 3.8.2015.  Viitattu. 20.12.2016. Hän sai samalla opettajanpätevyydestä erillisen todistuksen, jonka ansiosta hän pääsi lukionopettajaksi New Jerseyn alueelle. Vuosina 1987–1988 hän toimi opettajana, mutta etsi koko ajan aktiivisesti mahdollisuutta päästä tieteelliseen työhön. Tässä tarkoituksessa hän kirjoittautui Ann Arborissa sijaitsevaan Michiganin yliopistoon 1988 ja aloitti siellä tohtorin tutkintoon tähtäävät opinnot. Opiskeluaikanaan Smith tutustui suomalaiseen matemaatikkoon, Juha Heinoseen, joka toimi vuodesta 1988 lähtien kolmen vuoden ajan Michiganin yliopistossa post doc -tutkijana ja matematiikan yliassistenttina. Pariskunta rakastui ja lopulta heidät vihittiin vuonna 1991.

Akateeminen ura

Opiskellessaan Michiganin yliopistossa Smith aloitti akateemisen uransa. Hän tutki matematiikan kysymyksiä professori Melvin Hochsterin avustuksella. Professori Hochster ohjasi sittemmin myös Smithin väitöskirjan.Karen Ellen Smith – The Mathematics Genealogy Project Matematiikan laitos, Pohjois-Dakotan osavaltionyliopisto.  Viitattu 20.12.2016. Professorinsa ansiosta Smith tutustui lähemmin kommutatiiviseen algebraan, josta tuli hänen keskeinen tutkimusalansa. 

Smith väitteli Michiganin yliopistossa tohtoriksi 1993. Hänen väitöskirjansa (Tight Closure of Parameter Ideals and F-Rationality) käsittelee kommutatiivisen eli vaihdannaisen algebran teemoja. Hän esittelee siinä niin kutsutun tiukan sulkeuman periaatetta ja sen soveltamista parametrisiin ideaaleihin ja F-rationaliteettiin. Tiukan sulkeuman käsitteen keksivät aikanaan matemaatikot Melvin Hochster ja Craig Huneke.  

Valmistumisen jälkeen Smith täydensi vuosina 1993–1994 koulutustaan professori Craig Huneken johdolla toimiessaan post doc -tutkijana Purduen yliopistossa. Sen jälkeen hänet nimitettiin 1994 luennoitsijaksi (Moore Instructor) Massachusettsin teknilliseen korkeakouluun (MIT). Samaan aikaan hänen aviomiehensä oli saanut Michiganin yliopistosta matematiikan apulaisprofessuurin. Pariskunta kuitenkin siirtyi Bostoniin Smithin saatua nimityksen MIT:hen. Smith työskenteli sittemmin MIT:ssä vuodet 1994–1997, josta loppuajan matematiikan assistenttina. Hänet nimitettiin 1997 MIT:n matematiikan apulaisprofessoriksi, mutta hän palasi kuitenkin takaisin Michiganin yliopistoon. Hän on työskennellyt siellä erilaisissa opetus- ja tutkimustehtävissä. 

Ainakin vuodesta 2010 lähtien Karen Smith on pitänyt hallussaan Keeler-oppituolia Michiganin yliopistossa eli hän työskentelee siellä matematiikan professorina.  

Vierailuja muihin yliopistoihin
Suomessa Smith on työskennellyt vierailevana luennoitsijana Jyväskylän yliopistossa vuosina 2001 ja 2010.Karen E. Smith Michiganin yliopisto, 2016.  Viitattu 20.12.2016. Viimeksi hän toimi siellä vierailevana professorina syksyllä 2016.

Lukuvuonna 2002–2003 Smith oli virkavapaalla vakituisesta virastaan, koska hän organisoi Berkeleyssä Kaliforniassa matemaattisten tieteiden tutkimusinstituutissa (MSRI ) kommutatiivisen algebran teemavuoden, jonka järjestelyihin saatiin taloudellista tukea Clayn säätiöltä. Vuonna 2012 Smith oli jälleen vierailevana luennoitsijana matemaattisten tieteiden tutkimusinstituutissa (MSRI), joka järjesti vuonna 2012 jälleen kerran kommutatiivisen algebran teemavuoden. Hän luennoi eräässä teemavuoden tapahtumassa kurssin niin kutsutuista F-singulariteeteista.

Tutkimusura

Matemaatikkona Smith on erikoistunut vaihdannaiseen eli kommutatiiviseen algebraan ja algebralliseen geometriaan. Hän tekee alojen tutkimusta Michiganin yliopistossa. 

Professori Smith on kehitellyt niin kommutatiivisessa algebrassa kutsuttuja tiukkoja sulkeumamenetelmiä (), jotka professorit Melvin Hochster ja Craig Huneke olivat aikoinaan esitelleet. Jo Smithin väitöskirja käsitteli kyseistä tutkimusaihetta. Hän on soveltanut tutkimustuloksiaan algebrallisessa geometriassa. Smith on julkaissut tutkimuksistaan useita kymmeniä tieteellisiä artikkeleita, joista monet arvostetuissa matematiikan lehdissä ja julkaisuissa.

Vuoteen 2016 mennessä professori Smith on ohjannut kaikkiaan 16 väitöskirjaa.Graduate Students in Chronological Order Michiganin yliopisto.  Viitattu 20.12.2016.

Tunnustuksia ja luottamustoimia
Kansallinen tiedesäätiö () myönsi 1996 Smithille CAREER Award-kannustuspalkinnon. Sen voi saada uransa alussa oleva nuori tieteilijä. Palkinnon avulla kannustetaan tutkijoita kehittämään omia tutkimusideoitaan eteenpäin. Seuraavana vuonna 1997 Smith sai Alfred P. Sloanin säätiön myöntämän Sloan Research Fellowships -tunnustuksen.Past Fellows  sloan.org, 2016. Alfred P. Sloan Foundation.  Viitattu 20.12.2016. 

Tutkimusansioistaan Karen Smith sai vuonna 2001 Ruth Lyttle Satter -palkinnon.2001 Satter Prize, s. 411. (PDF). Notices of the AMS. Huhtikuu 2001.  Viitattu 20.12.2016. Kyseisen palkinnon perusti Joan S. Birman sisarensa, professori Ruth Lyttle Satterin muistoksi vuonna 1990. Palkinnon myöntää joka toinen vuosi Amerikan matemaattinen yhdistys (American Mathematical Society) matematiikan alalla ansioituneelle tutkijalle. Karen Smith on ansioitunut kommutatiivisen algebran tutkijana ja hän on lisäksi soveltanut tutkimustensa tuloksia algebrallisen matematiikan alalla.  

Amerikan matemaattinen yhdistys (AMS) myönsi vuonna 2016 Smithille kunnianimityksen Fellow of the American Mathematical Society (AMS).2016 Class of the Fellows of the AMS (PDF). American Mathematical Society.  Viitattu 20.12.2016. Kunniajäsenyys on vuosittainen tunnustus ammatillisista ja tieteellisistä ansioista. Vuonna 2016 matematiikan alan naisten yhdistys (The Association for Women in Mathematics (AWM)) ja Amerikan matemaattinen yhdistys valitsivat Smithin pitämään arvostetun Noether-luennon matemaatikkojen kokouksessa, joka pidettiin 6.–9. tammikuuta 2016 Seattlessa. Noether-luento on saanut nimensä amerikkalaiselta Emmy Noetherilta (1882–1935), joka oli aikakautensa etevimpiä matemaatikkoja.

Professori Smith on ollut jäsenenä useissa Amerikan matemaattisen yhdistyksen tieteellisissä komiteoissa.National Michiganin yliopisto.  Viitattu 20.12.2016. Sen ohella hän on istunut Kansallisen tiedeyhdistyksen matemaattisten tieteiden johtokunnassa.

Yksityiselämä
Karen Smith oli vuodesta 1991 naimisissa matemaatikko Juha Heinosen (k. 2007) kanssa. Avioliitosta syntyi kolme lasta (s. 1998 ja 2003). Smith perheineen asuu Ann Arborissa vuonna 1910 rakennetussa talossa.

Teoksia
Tieteellisten artikkeleiden ohella Smith on kirjoittanut muutamia kirjoja matematiikan alalta. Vuonna 2000 ilmestyi algebrallisen geometrian perusoppikirja, jonka hän kirjoitti Lauri Kahanpään, Pekka Kekäläisen ja William Travesin kanssa.

 Smith, Karen;  Kahanpää, Lauri; Kekäläinen, Pekka & Traves, William: An invitation to algebraic geometry. Springer Verlag, 2000. 
 Smith, Karen & Kollár, János & Corti, Alessio: Rational and Nearly Rational Varieties. Cambridge University Press, 2004. 

Lähteet

Aiheesta muualla
 Professori Smithin tieteellisiä artikkeleita Cornellin yliopiston kirjasto. 
 Vuoteen 2006 mennessä julkaistija Karen Smithin tutkimusartikkeleita Michiganin yliopisto. 

Luokka:Vuonna 1965 syntyneet
Luokka:Yhdysvaltalaiset matemaatikot
Luokka:Yhdysvaltalaiset professorit
Luokka:Michiganin yliopiston professorit
Luokka:Elävät henkilöt